चात्रन ए सब दिक्खा करदा हा। तामशा कन्ने कम्बदे कोरन गी चिरुता ने फगड़ी आन्दा हा। थोड़ा चिर ओदे कोल बैठी; ओदा रो उतरी गेया। बचारा अपनी गल्ती बी समझी गेया।... चिरुता दा स्वातम किन्ना चंगा ऐ! चात्रन ने इक लम्मी सूंक सुट्टी। त्रवै चने फी बाड्डी च लग्गी गे। चात्रन ने सोचेया परूं बाड्डियें थवां लेइऐ हून चिरुता किन्नी दूर होई गेई ऐ। उनें दिनें चात्रन उसगी के-के आखदा हा! ओदे कन्ने हासा-मखौल करने च कोई झक्क नईं हा। ओ किन्ना खुश रौंहदा हा! ओ किश बी आक्खी सकदा हा, जे मनै च औन्दा गलान्दा। पर हून...अज्ज ओदा मन नरास हा! न मन परचाने दा शौक न कूने बोलने दी मर्जी। किश आखना बी चाहन्दा ता गल्ल संगे च गै रौन्दी। हून उन्ने इक-घृस्ती च बस्सी दी तरीमती कन्ने गल्ल करदे मरजाद ते आदर-भाव रखना हा। अदूं बी ओ कोरन ते चिरुता कन्ने बाड्डी करदा हा। अज्ज चिरुता कोरन दी ही ते कोरन जिरुता दा। ओ दमै इक होई गे दे हे। चात्रन इऐ सब सोचदे चुप्प हा। इस मकाबले च हारिऐ ओदे हिस्से च सोच गै आई ही।